CELEX: 52018PC0126
Language: fi
Date: 2018-03-14
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

EUROOPAN KOMISSIO
            Bryssel 14.3.2018
            COM(2018) 126 final
            2018/0057(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
               
         
         
            
               PERUSTELUT
            
            
               
                  Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                     1
                  , jäljempänä ”alv-direktiivi”, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
            
            
               Unkari on komission 13. heinäkuuta 2017 saapuneeksi kirjaamalla kirjeellä pyytänyt lupaa toteuttaa alv-direktiivin 193 artiklasta poikkeava toimenpide. Komissio on antanut alv-direktiivin 395 artiklan 2 kohdan mukaisesti Unkarin pyynnön tiedoksi muille jäsenvaltioille 15. tammikuuta 2018 päivätyllä kirjeellä. Se on ilmoittanut Unkarille 16. tammikuuta 2018 päivätyllä kirjeellä saaneensa kaikki pyynnön arviointiin tarvitsemansa tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Jäsenvaltiot voivat alv-direktiivin 199 artiklan 1 kohdan g alakohdan nojalla säätää, että veronmaksuvelvollinen on verovelvollinen, joka vastaanottaa velallisen kiinteän omaisuuden luovutuksen maksuvelvollisuuden määräävän päätöksen perusteella pakkomyyntimenettelyssä (käännetyn verovelvollisuuden mekanismi). Unkari haluaa laajentaa käännetyn verovelvollisuuden mekanismia siten, että sen soveltamisalaan kuuluisivat myös yrityksen tuotantotavaroiden luovutukset sekä tavaroiden luovutukset tai palvelujen suoritukset, joiden käypä markkina-arvo on yli 100 000 Unkarin forinttia (noin 320 euroa), jos verovelvollinen, joka luovuttaa tavarat tai suorittaa palvelut, on likvidaatiossa tai muussa menettelyssä, jossa sen maksukyvyttömyys vahvistetaan oikeudellisesti. 
               
               
                  Unkarin mukaan tuotantotavarat ovat yleensä arvokkaita välineitä, koneita ja esineitä ja monet maksukyvyttömien verovelvollisten suorittamat liiketoimet ylittävät 100 000 Unkarin forintin kynnysarvon. Selvittäjä usein jättää kannettavan arvonlisäveron maksamatta, koska kyseinen määrä on käytettävä aiempien vaateiden maksamiseen. Samalla ostaja voi verovelvollisena, jolla on vähennysoikeus, silti vähentää aiheutuneen arvonlisäveron, millä on kielteisiä talousarviovaikutuksia ja millä periaatteessa rahoitetaan likvidaatiota. Lisäksi Unkari on kirjannut petostapauksia, joissa likvidaatiossa olleet yritykset ovat laatineet tekaistuja laskuja toimiville yrityksille ja vähentäneet siten merkittävästi veroa, joka niiden on maksettava, ilman takeita siitä, että laskujen laatijat maksaisivat arvonlisäveron. 
               
               
                  Tämän perusteella Unkari katsoo, että on olemassa todellinen tarve turvata verotulot ja talousarvioon liittyvät edut ottaen huomioon sellaisten taloudellisissa vaikeuksissa olevien verovelvollisten lukumäärä, jotka toteuttavat edellä tarkoitettuja luovutuksia ja suorituksia. Käännetyn verovelvollisuuden mekanismi on Unkarin mukaan asianmukainen keino tähän tarkoitukseen. Likvidaatiossa oleva verovelvollinen ei olisi velvollinen maksamaan arvonlisäveroa, asiakasta ei rangaistaisi, ja samalla vältettäisiin arvonlisätulojen menetykset valtion talousarviossa.
               
            
            
               Poikkeus ehdotetaan myönnettäväksi 31. joulukuuta 2021 saakka. 
            
            
               Jos Unkari haluaa jatkaa poikkeustoimenpiteen soveltamista vuoden 2021 jälkeen, komissiolle olisi toimitettava viimeistään 31. joulukuuta 2020 voimassaolon jatkamista koskevan pyynnön ohella kertomus, joka sisältää sovellettavan toimenpiteen arvioinnin. 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
            
               •Toissijaisuusperiaate (jaetun toimivallan osalta) 
            
            
               Toissijaisuusperiaatetta ei sovelleta sen perusteella, mitä ehdotuksen perustana olevassa alv-direktiivin säännöksessä säädetään. 
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen seuraavista syistä:
               
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
               
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen eli pyrkimykseen yksinkertaistaa veronkantoa ja estää verovilppiä. Siinä ei ylitetä sitä, mikä on tarpeen näiden tavoitteiden saavuttamiseksi. 
               
            
         
         
            
               •Toimintatavan valinta
            
            
               
                  Alv-direktiivin 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva toimintatapa myös sen vuoksi, että se voidaan osoittaa yksittäisille jäsenvaltioille.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Unkarin esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisia asiantuntijoita ei ole tarvinnut käyttää.
               
            
            
               •Vaikutustenarviointi
            
            
               Ehdotetun täytäntöönpanopäätöksen tavoitteena on turvata verotulot ja talousarvioon liittyvät edut maksukyvyttömyysmenettelyssä olevien yritysten osalta, kun nämä luovuttavat tuotantotavaroita taikka luovuttavat muita tavaroita tai suorittavat palveluja, joiden käypä markkina-arvo on yli 100 000 Unkarin forinttia. Unkari katsoo, että käännetyn verovelvollisuuden mekanismin soveltaminen tämäntyyppisiin liiketoimiin yksinkertaistaa veronkantoa ja estää verovilppiä. Toimenpiteellä rajoitettaisiin julkisten tulojen menetyksiä ja lisättäisiin talousarviotuloja noin 4–5 miljardilla Unkarin forintilla (noin 13–14 miljoonalla eurolla) vuodessa. Poikkeustoimenpiteellä olisi siis myönteinen vaikutus. 
            
            
               Koska poikkeuksen soveltamisala on suppea ja voimassaoloaika rajallinen, vaikutukset olisivat joka tapauksessa rajallisia.
            
            
               4.TALOUSARVIOVAIKUTUKSET
            
            
               
                  Ehdotuksella ei ole kielteisiä vaikutuksia EU:n talousarvioon.
               
            
            
               5.LISÄTIEDOT
            
            
               Ehdotus sisältää raukeamislausekkeen, jonka mukaan poikkeuksen voimassaolo päättyy 31. joulukuuta 2021.
            
            
               2018/0057 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
         
         
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  2
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 193 artiklassa säädetään, että tavaroita luovuttava tai palveluja suorittava verovelvollinen on pääsääntöisesti velvollinen maksamaan arvonlisäveron veroviranomaisille.
            
            
               (2)Kirjeessään, jonka komissio kirjasi saapuneeksi 13 päivänä heinäkuuta 2017, Unkari pyytää lupaa ottaa käyttöön direktiivin 2006/112/EY 193 artiklasta poikkeava erityistoimenpide, joka koskee henkilöä, joka on arvonlisäverovelvollinen tiettyjen luovutusten tai suoritusten yhteydessä, joissa luovuttajat tai suorittajat ovat likvidaatiossa tai muussa menettelyssä, jossa niiden maksukyvyttömyys vahvistetaan oikeudellisesti. 
            
            
               (3)Komissio on antanut direktiivin 2006/112/EY 395 artiklan 2 kohdan mukaisesti Unkarin pyynnön tiedoksi muille jäsenvaltioille 15 päivänä tammikuuta 2018 päivätyllä kirjeellä. Komissio on ilmoittanut Unkarille 16 päivänä tammikuuta 2018 päivätyllä kirjeellä, että se on saanut kaikki pyynnön arviointiin tarvitsemansa tiedot. 
            
            
               (4)Unkari väittää, että likvidaatioissa tai maksukyvyttömyysmenettelyssä olevat verovelvolliset eivät useinkaan maksa kannettavaa arvonlisäveroa veroviranomaisille. Samalla ostaja voi verovelvollisena, jolla on vähennysoikeus, silti vähentää aiheutuneen arvonlisäveron, mikä vaikuttaa negatiivisesti talousarvioon ja millä rahoitetaan likvidaatiota. Lisäksi Unkari on kirjannut petostapauksia, joissa likvidaatiossa olleet yritykset ovat laatineet tekaistuja laskuja toimiville yrityksille ja vähentäneet merkittävästi veroa, joka niiden on maksettava, ilman takeita siitä, että laskun laatija maksaisi kannettavan arvonlisäveron. 
            
            
               (5)Jäsenvaltiot voivat direktiivin 2006/112/EY 199 artiklan 1 kohdan g alakohdan mukaan säätää, että veronmaksuvelvollinen on verovelvollinen, joka vastaanottaa velallisen kiinteän omaisuuden luovutuksen maksuvelvollisuuden määräävän päätöksen perusteella pakkomyyntimenettelyssä, jäljempänä ’käännetyn verovelvollisuuden mekanismi’. Julkisten tulojen menetysten estämiseksi Unkari pyytää lupaa poiketa direktiivin 2006/112/EY 193 artiklasta, jotta se voisi alkaa soveltaa käännetyn verovelvollisuuden mekanismia maksukyvyttömyysmenettelyn alaisten verovelvollisten toteuttamiin muihin luovutuksiin ja suorituksiin, nimittäin tuotantotavaroiden luovutuksiin taikka muiden tavaroiden luovutuksiin tai palvelujen suorituksiin, joiden käypä markkina-arvo on yli 100 000 Unkarin forinttia. 
            
            
               (6)Unkarin toimittamien tietojen perusteella verovelvollisen vastaanottajan määrääminen veronmaksuvelvolliseksi tällaisissa erityistapauksissa yksinkertaistaa arvonlisäveron kantoa ja estää veropetoksia ja veron kiertämistä. Unkari katsoo, että poikkeustoimenpiteellä myös rajoitetaan julkisten tulojen menetyksiä ja tuotetaan lisätuloja. 
            
            
               (7)Poikkeuksen kesto olisi rajattava ajallisesti. 
            
            
               (8)Poikkeuksen soveltamisalan ja uutuuden vuoksi on tärkeää arvioida sen vaikutuksia. Näin ollen, jos Unkari harkitsee poikkeustoimenpiteen jatkamista vuoden 2021 jälkeen, sen olisi toimitettava komissiolle viimeistään 31 päivänä joulukuuta 2020 poikkeustoimenpiteen jatkamista koskevan pyynnön ohella kertomus, joka sisältää toimenpiteen arvioinnin. 
            
            
               (9)Poikkeuksella ei ole kielteistä vaikutusta arvonlisäverosta kertyviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 193 artiklassa säädetään, Unkarille annetaan lupa säätää, että veronmaksuvelvollinen on verovelvollinen, jolle tehdään seuraavat luovutukset tai suoritukset:
            
            
               1) tuotantotavaroiden luovutukset, jotka tekee likvidaation tai muun sellaisen menettelyn alainen verovelvollinen, jossa sen maksukyvyttömyys vahvistetaan oikeudellisesti; 
            
            
               2) muiden tavaroiden luovutukset ja palvelujen suoritukset, joiden käypä markkina-arvo on yli 100 000 Unkarin forinttia ajankohtana, jona likvidaation tai muun sellaisen menettelyn alainen verovelvollinen, jossa sen maksukyvyttömyys vahvistetaan oikeudellisesti, tekee kyseisen luovutuksen tai suorituksen. 
            
            
               2 artikla
            
            
               Tämä päätös tulee voimaan päivänä, jona se annetaan tiedoksi.
            
            
               Tämän päätöksen voimassaolo päättyy 31 päivänä joulukuuta 2021.
            
         
         
            
               3 artikla
            
            
               Tämä päätös on osoitettu Unkarille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        EUVL L 347, 11.12.2006, s. 1.